83.

I overensstemmelse med de overslag, som Parlamentet har vedtaget: a) påskønner de foranstaltninger, som Parlamentet har truffet med hensyn til covid-19-udbruddet, herunder nye midlertidige arbejdsmetoder og oprettelse af et covid-19-screeningscenter for medlemmer og personale; gentager sin anmodning til generalsekretæren om at evaluere de finansielle konsekvenser af disse foranstaltninger for Parlamentets budgetter for 2020 og 2021 og forelægge det for Parlamentets Budgetudvalg i november 2020 opfordrer generalsekretæren til at udarbejde detaljerede retningslinjer for et bedre beredskab mod enhver fremtidig force majeure-hændelse, således at Parlamentet fortsat kan opfylde sine lovgivningsmæssige forpligtelser, selv om dets normale drift ikke kan opretholdes; b) gentager sin opfordring til Præsidiet om at fremlægge en detaljeret køreplan for opfyldelse af de ambitiøse miljømål og reduktion af dets CO2-fodaftryk, jf. Præsidiets afgørelse af 16. december 2019, og om at forelægge en årlig gennemgang af resultaterne for Parlamentets Budgetudvalg; c) minder om sin anmodning om at bringe de godtgørelser, som akkrediterede parlamentariske assistenter (APA'er) oppebærer i forbindelse med tjenesterejser mellem Parlamentets tre arbejdssteder, på niveau med godtgørelserne for tjenestemænd og øvrige ansatte; opfordrer på ny til, at der foretages en revision af gennemførelsesbestemmelserne om delegationernes virksomhed og rejser uden for Unionen for at undersøge muligheden for, at APA'er på visse betingelser kan ledsage medlemmer på officielle EP-delegationsrejser og -missioner; d) gentager sin anmodning til Præsidiet om at indføre fuld fleksibilitet for medlemmer med hensyn til tilstedeværelse i grønne uger; e) understreger nødvendigheden af, at Parlamentets Budgetudvalg modtager alle relevante oplysninger vedrørende Parlamentets budget på en rettidig og forståelig måde for at kunne træffe informerede beslutninger; gentager på det kraftigste sine anmodninger om: — en detaljeret analyse af og begrundelse for omkostninger og besparelser i forbindelse med Det Forenede Kongeriges udtræden af Unionen og om, at de nøjagtige tal meddeles til Parlamentets Budgetudvalg i november 2020 — en detaljeret oversigt over udgifterne til etablering af de nye Europa Experience-centre for 2021 under hensyntagen til de potentielle konsekvenser af covid-19-udbruddet for lokale markedsundersøgelser og ibrugtagningen af Europa Experience-centrene — en detaljeret oversigt over udgifterne til den nye besøgsstrategi og den fireårige informationskampagne samt en grundig evaluering af kommunikationskampagnen forud for og under valget til Europa-Parlamentet i 2019: er af den opfattelse, at enhver ny kommunikationsforanstaltning bør baseres på en objektiv og faktuel analyse af denne evaluering — en detaljeret og grundig analyse af repræsentationsomkostningerne i forbindelse med diplomatisk tilstedeværelse uden for Unionens grænser i Indonesien (Jakarta), Etiopien (Addis Abeba) og De Forenede Stater (New York) — yderligere oplysninger om udgifterne til projektstyring i forbindelse med opførelsen af vestfløjen til Konrad Adenauer-bygningen — en oversigt over alle andre bygninger, der i øjeblikket lejes af Parlamentet på de tre arbejdssteder, og som fortsat vil være besat i 2021, samt en detaljeret fremskrivning af energiomkostningerne; opfordrer i denne forbindelse til grønne energibesparelser — en analyse af konsekvenserne for de menneskelige ressourcer, navnlig for oversættere og tolke i Generaldirektoratet for Oversættelse, i tilfælde af ibrugtagning af en applikation, der automatisk kan transskribere og oversætte flersprogede parlamentsdebatter i realtid — en gennemsigtig beslutningsproces inden for bygningspolitikken; f) opfordrer Præsidiet til at offentliggøre sin afgørelse om fremtiden for Spaak-Bygningen i Bruxelles og fremlægge en detaljeret oversigt over omkostningerne, når den arkitektkonkurrence, som Parlamentet udskrev i 2020 med henblik på renovering og/eller udskiftning af bygningen, er afsluttet; minder om, at 2021-budgettet omfatter poster for forberedelse af arbejdet i Spaak-Bygningen; g) minder om henstillingerne i Parlamentets beslutninger af 26. oktober 2017 (13), 11. september 2018 (14) og af 15. januar 2019 (15) om bekæmpelse af sexchikane og misbrug i Unionen samt om foranstaltninger til forebyggelse og bekæmpelse af mobning og seksuel chikane; anerkender de foranstaltninger, som generalsekretæren har truffet for at forebygge og bekæmpe sådanne fænomener; kræver, at generalsekretæren fremlægger alle oplysninger om programmet for den nærmeste fremtid; anmoder generalsekretæren om at fremlægge en vurdering af de nye procedurer for chikanesager, inden han forelægger overslagene for 2022 for Præsidiet; mener, at personalet såvel som medlemmerne bør opfordres til at deltage i kurser for at minimere forekomsten af sådanne hændelser i Parlamentet; h) minder om anmodningen fra Præsidiet til generalsekretæren om så hurtigt som muligt at undersøge mulighederne for at sikre en bæredygtig finansiering af den frivillige pensionsfond; i) minder om sin anmodning til generalsekretæren om at kontrollere, at de højeste arbejdsretlige standarder overholdes af eksterne kontrahenter for så vidt angår rengøringspersonalet i Parlamentet samt personalet i selvbetjeningsrestauranterne, navnlig hvad angår psykisk pres og arbejdsvilkår som følge af covid-19-krisen;